《百字令 秋怀》
明代·叶纨纨

秋光潇洒，正清江收潦，芙蓉写颊。扇影辞人凉入苧，叹故国经时别。

月皎风凄，梦回花谢，多少乡情切。凭高对酒，幽怀几度凄结。

无奈窗户萧条，闲情冷落，篆缕销金鸭。客梦悠悠何日了，旧恨新愁万叠。

病骨支离，年华屡换，罗袖长啼血。可怜双鬓，应知一夜堪镊。

作者简介：（1586—1608）明苏州府吴江人，字昭齐。叶绍袁长女，叶小鸾姐。三岁能诵《长恨歌》，十三能诗，书法遒劲有晋人风。嫁袁氏，郁郁不得志。小鸾将嫁而卒，纨纨哭之过哀，发病死。有《愁言集》。